# Estació de Castellbisbal

Mapa sinòptic línia R4 :
Mapa sinòptic línia R8 :
Castellbisbal és una estació ferroviària propietat d'Adif situada a la població de Castellbisbal a la comarca del Vallès Occidental, a tocar del Baix Llobregat. El nucli urbà es troba allunyat de l'estació, a la qual es pot arribar amb autobús. L'estació es troba a la línia Barcelona-Martorell-Vilafranca-Tarragona per on hi fan parada trens de rodalia de la línia R4 i R8 de Rodalies de Catalunya operat per Renfe Operadora, servei que uneix el Bages, el Vallès Occidental i Barcelona amb Sant Vicenç de Calders via les comarques del Baix Llobregat, Alt Penedès i Baix Penedès.
Aquesta estació de la línia de Vilafranca va entrar en servei l'any 1856 quan es va obrir el tram entre Molins de Rei i l'estació provisional de Martorell, fins que la línia va creuar el Llobregat i es va obrir la definitiva el 1859. Disposa d'instal·laciones logístiques de mercaderies.
A nivell tarifari de Renfe, l'estació està situada en la zona 3 per als trens de la R4 i 3a per als trens de la línia R8. Per als bitllets de l'ATM és la zona 2B, però si es realitza un trajecte entre dos dels municipis de l'àrea metropolitana de Barcelona compta com a zona 1.
Al sud-est de l'estació, en direcció Barcelona, se separen les dues línies, la R8 pren el ramal El Papiol-Mollet que circumval·la Barcelona sense entrar-hi i continua fins a l'estació de Granollers Centre i la R4 continua per la línia de Vilafranca per entrar a Barcelona pel sud i sortir pel nord cap a Terrassa i Manresa.
L'any 2016 va registrar l'entrada de 424.000 passatgers.

## Història

L'estació s'inaugura el 1856 en el marc de la realització de la línia de ferrocarril entre Barcelona i Martorell. L'any anterior, el 1855, la línia havia arribat a Molins de Rei, i el 10 de novembre de 1856, es posava en funcionament el traçat de via única entre Molins i Martorell fins a la riba est del riu Llobregat.
La construcció de la línia de tren entre El Papiol i Mollet pel transport de mercaderies el 1982 i la duplicació de via entre Molins i Sant Vicenç el 1986, suposa la reordenació i ampliació de l'estació. La creació d'una branca ferroviària de mercaderies del Papiol al Port de Barcelona el 2007 reforça el seu paper de nus logístic ferroviari. El 2011 comencen a circular també trens de passatgers per la línia del Papiol a Mollet convertint l'estació també en un punt d'intercanvi per passatgers.

## Serveis ferroviaris

Rodalia de Barcelona :
| Procedència/Destinació | < | > | Procedència/Destinació |
| Sant Vicenç de Calders Vilafranca del Penedès Martorell Central | Martorell Central | El Papiol | Terrassa Manresa |
| Martorell Central | Martorell Central | Rubí Can Vallhonrat | Granollers Centre |
| Projectat |||||
| Martorell Central | Martorell Central | Hospital General | Granollers Centre |

## Referències

* ↑ «Castellbisbal». Adif. [Consulta: 8 setembre 2024].
* ↑ Notícia al web de l'ajuntament de Castellbisbal
* ↑ «Conegueu la línia R4». Rodalies de Catalunya. Generalitat de Catalunya. Arxivat de l'original el 24 de març 2010. [Consulta: 4 agost 2010].
* ↑ «Declaración sobre la red 2012. Capitulo 3: Descripción de la Red». Dirección General de Expolotación de la Infraestructura, 2012. [Consulta: 30 abril 2012].
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* ↑ «Cronología del ferrocarril a Martorell». Associació dels Amics del Ferrocarril a Martorell, 2019. [Consulta: 8 setembre 2024].
* ↑ «Quin any va arribar per primera vegada el tren a Castellbisbal?». El Món, 2023. [Consulta: 8 setembre 2024].
* ↑ «Entra en servei la nova línia de Rodalies R-8, que uneix Martorell i Granollers sense passar per Barcelona». 3cat, 2011. [Consulta: 8 setembre 2024].

## Vegeu també

* Estació de Martorell Vila - Castellbisbal
* Llista d'estacions d'Adif a Catalunya
* Xarxa ferroviària de Catalunya